**Annie Rauwerda** (s. 27. marraskuuta 1999) on yhdysvaltalainen koomikko ja internet-sisällöntuottaja. Hänet tunnetaan perustamistaan ja ylläpitämistään Depths of Wikipedia -nimisistä sosiaalisen median tileistä, joilla hän nostaa esiin kiinnostavia ja hauskoja faktoja Wikipediasta. Hän tekee myös samaan sisältöön pohjautuvia komediaesityksiä. Wikimedia Foundation valitsi hänet vuonna 2022 vuoden mediavaikuttajaksi (*Media Contributor of the Year*).

Varhaiset vuodet ja opinnot
---------------------------

Rauwerda syntyi 27. marraskuuta 1999 ja kasvoi Michiganin Grand Rapidsissa. Valmistuttuaan high schoolista Rauwerda vietti välivuoden Chicagossa toimien matematiikan ja tiedeaineiden tutorina AmeriCorps-vapaaehtoisohjelman kautta. Vuonna 2019 hän aloitti neurotieteiden opinnot Michiganin yliopistossa. Hän suoritti Bachelor of Science -tutkintonsa loppuun vuonna 2022.

Wikipedia
---------

Rauwerda esittämässä Wikipedia-aiheista komediaa San Frasiscossa vuonna 2023.
Rauwerdasta tuli aktiivinen Wikipedian lukija yläasteella, jolloin hän luki sieltä artikkeleita itseään kiinnostaneista aiheista. Lisäksi hän harrasti ystäviensä kanssa "wikikilpailua", jossa pyritään pääsemään mahdollisimman nopeasti joltakin Wikipedian artikkelisivulta tiettyyn tavoiteartikkeliin käyttäen ainoastaan artikkeleissa olevia linkkejä muihin artikkeleihin. Koronaviruspandemian aiheuttamien sulkujen aikana Rauwerda perusti Instagramiin Depths of Wikipedia -nimisen tilin, johon hän alkoi jakaa Wikipediasta löytämiään outoja, hauskoja ja odottamattomia faktoja. Hän on myöhemmin perustanut vastaavat tilit myös Twitteriin ja TikTokiin, ja niillä on yhteensä miljoonia seuraajia. Hän aloitti Wikipedian muokkaamisen itse vuonna 2020 ja on sittemmin ollut mukana järjestämässä muokkaustapahtumia ja pitämässä esityksiä Wikimedia-tapahtumissa.

Sosiaalisen median tilien lisäksi Rauwerda tekee Wikipediaan pohjautuvia varietee- ja komediaesityksiä. Hän teki ensimmäisen esiintymisensä heinäkuussa 2021 ja on sen jälkeen esiintynyt kiertueilla ympäri Yhdysvaltoja. Rauwerdan esitykset koostuvat valkokankaalle heijastettavista Wikipedia-kuvakaappauksista, jotka ovat sisällöltään vastaavia kuin Depths of Wikipedia -sisältö internetissä, niiden humoristisesta kommentoinnista sekä esimerkiksi improvisaatioesityksistä tai yleisön kanssa pelattavista peleistä.

Wikimedia Foundation valitsi Rauwerdan vuonna 2022 vuoden mediavaikuttajaksi (*Media Contributor of the Year*). Rauwerda on sisällöntuottamisen ohella kirjoittanut artikkeleita verkkolehtiin ja blogeihin liittyen muun muassa Wikipediaan, internet-alakulttuureihin ja meemeihin. Hän alkoi vuonna 2023 kirjoittaa kirjaa Wikipedian kulttuurihistoriasta, ja sen suunniteltu julkaisuajankohta on vuonna 2025.

Lähteet
-------

1. ↑  Rauwerda, Annie: 23 things i learned in 23 years *LOL (lots of links)*.  21.11.2022. Viitattu 1.4.2024. (englanniksi)
2. ↑  Cracker, Lorilee: Excavating Wikipedia for Fun and Profit  27.3.2023. The Banner. Viitattu 1.4.2024. (englanniksi)
3. 1 2  Spencer, George: From rabbit hole to raging success  26.8.2022. Michigan Today. Viitattu 1.4.2024. (englanniksi)
4. 1 2  Koerner, Chris: From the Depths of Wikipedia: an interview with Wikimedian and influencer Annie Rauwerda *Diff*.  7.12.2021. Wikimedia Foundation. Viitattu 1.4.2024. (englanniksi)
5. 1 2  Joshi, Shamani: I Look For the Weirdest and Wildest Things on Wikipedia. Here’s What I’ve Learned.  13.1.2022. Vice. Viitattu 1.4.2024. (englanniksi)
6. ↑  Kambhampaty, Anna P.: Want to See the Weirdest of Wikipedia? Look No Further.  31.3.2022. The New York Times. Viitattu 1.4.2024. (englanniksi)
7. 1 2  Villena, Cole: Depths of Wikipedia’s Annie Rauwerda Is Obsessed With Accessible Information  28.2.2023. Nashville Scene. Viitattu 1.4.2024. (englanniksi)
8. ↑  Montgomery, Blake: Instagram Memers Are Performing in Sold-Out Live Shows  3.2.2023. Gizmodo. Viitattu 1.4.2024. (englanniksi)
9. ↑  Aceves, Paula: Our Lady of Perpetual Stew  13.7.2023. Grub Hole. Viitattu 1.4.2024. (englanniksi)
10. ↑  Celebrating the 2022 Wikimedians of the Year! *Diff*.  14.8.2022. Wikimedia Foundation. Viitattu 2.4.2024. (englanniksi)
11. ↑  Annie Rauwerda Input. Viitattu 2.4.2024. (englanniksi)
12. ↑  Writing Annie Rauwerda. Viitattu 2.4.2024. (englanniksi)
13. ↑  Rauwerda, Annie: I am righting a book *LOL (lots of links)*.  3.5.2023. Viitattu 2.4.2024. (englanniksi)
14. ↑  Annie Rauwerda TED. Viitattu 2.4.2024. (englanniksi)

Aiheesta muualla
----------------

* Kuvia tai muita tiedostoja aiheesta **Annie Rauwerda** Wikimedia Commonsissa

* Rauwerdan kotisivut (englanniksi)